SKRIFTLIG FORESPØRGSEL E-2630/01

af Elly Plooij-van Gorsel (ELDR)og Jules Maaten (ELDR) til Kommissionen

(27. september 2001)

Om: Navne på Internetdomæner

1. Har Kommissionen kendskab til, at SIDN (Stichting Internet Domeinregistratie), som er det overordnede organ for registrering og frigivelse af navne på Internetdomæner i Nederlandene, nægter at registrere domænenavne med kun et ciffer (f.eks. www.001.nl)?

2. I andre europæiske lande som Schweiz og Italien er det derimod muligt at registrere domænenavne med et enkelt ciffer. Desuden er der nu sket den nødvendige udvidelse af domænerne (.com, .net, .org, .tv), så det er muligt at anvende enkelte cifre, som privatpersoner og virksomheder selv kan registrere. Endvidere virker bestemmelserne for de forskellige RFC'er temmelig modsigelsesfyldte eller uklare. Finder Kommissionen, at dette kan føre til konkurrenceforvridning inden for EU?

3. Hvordan vil Kommissionen i bekræftende fald hindre dette?

Svar afgivet på Kommissionens vegne af Erkki Liikanen

(13. november 2001)

Registreringspolitikken for de nationale topdomæner i medlemsstaterne, herunder reglerne for navngivning af domæner, er først og fremmest topdomæneadministratorernes ansvar. Forvaltningen af Internettet er generelt baseret på princippet om selvforvaltning og selvregulering. I den forbindelse henviser Kommissionen til Parlamentets beslutning i 2001 om meddelelsen fra Kommissionen til Rådet og Europa-Parlamentet om Internettets organisation og administration politiske aspekter på internationalt og europæisk plan 1998-2000(1).

I denne beslutning(2) fremførte Parlamentet, at hverken Kommissionen eller medlemsstaternes regeringer bør blande sig i Internettets organisation og administration. Parlamentet fastholdt, at Kommissionen og de nationale regeringer bør give Internettet tilstrækkelig uafhængighed og et fyldestgørende retsgrundlag på internationalt plan, så det kan blive et selvstændigt forehavende.

Kommissionen er klar over, at det er forskelligt, hvilke typer navne der kan registreres under de forskellige nationale topdomæner i Europa. Kommissionen er ligeledes opmærksom på, at nogle af de nationale topdomæneadministratorer har indført begrænsninger i brugen af visse talsammensætninger i domænenavne. Så vidt Kommissionen er orienteret, er beslutningerne om at begrænse brugen af sådanne domænenavne truffet af tekniske årsager, der har at gøre med behovet for at sikre stabiliteten på Internettet, samt for at undgå forvirring blandt brugerne. Ud fra de oplysninger, som Kommissionen råder over, står det ikke klart, hvordan disse begrænsninger skulle kunne give anledning til konkurrenceforvridning på EU-plan.

Endvidere skal det påpeges, at det er IETF (Internet Engineering Task Force), der udsender RFC'er (Requests for Comments), ikke Kommissionen.

Hvad angår de konkurrencepolitiske overvejelser har Kommissionen ikke modtaget nogen antitrustklager vedrørende registrering af domænenavne, der udelukkende består af tal. På baggrund af de forhold, som det ærede medlem beskriver, kan Kommissionen ikke konkludere, at der er tale om konkurrenceforvridning, som kan berettige til, at Kommissionen indleder en procedure på eget initiativ. Kommissionen er imidlertid i færd med at undersøge andre tilfælde, hvor der muligvis er tale om misbrug af en dominerende stilling på markedet i form af begrænsninger i domænenavnsregistreringen under de nationale topdomæner.

(1) KOM(2000) 202 endelig udg.

(2) A5-0063/2001.